Diari Oficial de la Generalitat Valenciana


Sumari del DOGV 9747, del 18-12-2023 (2023/12447)

DECRET 214/2023, de 14 de desembre, del Consell, de modificació del finançament de les bases reguladores i la convocatòria per a la concessió de subvencions directes a famílies monoparentals, a menors d'edat i a persones en situació de desocupació, destinades a compensar despeses relacionades amb la protecció de la salut en 2023.
-------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   9747

Data del DOGV
:   18-12-2023

Secció del DOGV
:   III. ACTES ADMINISTRATIUS - B) SUBVENCIONS I BEQUES

Número del document
:   2023/12186


Data del document
:   14-12-2023

Organisme emissor
:   Conselleria de Sanitat

Tipus de document
:   Decret

Anàlisi jurídica

DECRET 214/2023, de 14 de desembre, del Consell, de modificació del finançament de les bases reguladores i la convocatòria per a la concessió de subvencions directes a famílies monoparentals, a menors d'edat i a persones en situació de desocupació, destinades a compensar despeses relacionades amb la protecció de la salut en 2023.  
 [2023/12947]  
PREÀMBUL  
  
El Decret 220/2022, de 16 de desembre, del Consell, d'aprovació de les bases reguladores i la convocatòria per a la concessió de subvencions directes a famílies monoparentals, destinades a compensar despeses relacionades amb la protecció de la salut en 2023, i el Decret 221/2022, de 16 de desembre, del Consell, d'aprovació de les bases reguladores i la convocatòria per a la concessió de subvencions directes a diferents col·lectius de persones, destinades a compensar despeses relacionades amb la protecció de la salut en 2023, emparen subvencions destinades a col·lectius especialment vulnerables, ambdós dictats de conformitat amb l'article 168.1.C de la Llei 1/2015, de 6 de febrer, de la Generalitat, d'hisenda pública, del sector instrumental i subvencions, que preveu que «amb caràcter excepcional, aquelles altres subvencions en què s'acrediten raons d'interés públic, social o econòmic o humanitari, o altres degudament justificades que dificulten la seua convocatòria pública».  
  
En els dos decrets es manifesta la voluntat del Consell d'aconseguir l'objectiu primordial d'establir l'estructura i el funcionament del sistema sanitari públic en el model polític i territorial que deriva de la Constitució, on s'estableix que els poders públics han d'orientar les seues polítiques de despesa sanitària amb vista a corregir desigualtats sanitàries i garantir la igualtat d'accés als serveis sanitaris públics en tot el territori espanyol.  
En aquest context, el nombre de persones destinades a beneficiar-se de la línia pressupostària S0424000, «Ajudes a col·lectius especialment vulnerables menors d'edat», del programa pressupostari 412.25, capítol IV dels pressupostos per a la Generalitat 2003, ha experimentat un augment entre l'any 2022 i el 2023, de 4.758 ciutadans i ciutadanes.  
A més, el nombre de persones destinades a beneficiar-se de la línia pressupostària S0438000, «Ajudes pobresa farmacèutica: aturats», del programa pressupostari 412.25, capítol IV, dels pressupostos per a la Generalitat 2003, ha experimentat un augment entre l'any 2022 i el 2023, de 54.913 ciutadans i ciutadanes.  
Finalment, el nombre de persones destinades a beneficiar-se de la línia pressupostària S0439000, «Ajudes pobresa farmacèutica, famílies monoparentals», del programa pressupostari 412.25, capítol IV, dels pressupostos per a la Generalitat 2003, ha experimentat un augment entre l'any 2022 i el 2023, de 25 persones.  
Aquesta situació comporta la necessitat de modificar els imports de les esmentades línies de subvenció, i que permeta atendre degudament les ajudes d'aquests col·lectius assenyalats.  
Aquestes subvencions que es concedisquen conforme a les bases generals dels decrets esmentats no requereixen ser notificades a la Comissió Europea, per no complir tots els requisits de l'apartat 1 de l'article 107 del Tractat de funcionament de la Unió Europea, ja que van dirigides a persones que no exerceixen cap activitat econòmica.  
Per això, i en virtut de les facultats que em confereix l'article 28.c de la Llei 5/1983, de 30 de desembre, del Consell de la Generalitat, de conformitat amb l'article 168.1.C de la Llei 1/2015, de 6 de febrer, de la Generalitat, d'hisenda pública, del sector públic instrumental i subvencions, previ informe de la Conselleria d'Hisenda i Model Econòmic i l'informe de l'Advocacia General de la Generalitat, i prèvia deliberació del Consell, en la reunió del dia 14 de desembre de 2023,  
  
  
  
DECRETE  
  
Article 1. Modificació de l'article 2 del Decret 220/2022, de 16 de desembre, del Consell, d'aprovació de les bases reguladores i la convocatòria per a la concessió de subvencions directes a famílies monoparentals, destinades a compensar despeses relacionades amb la protecció de la salut en 2022  
Es modifica l'article 2 del Decret 220/2022, de 16 de desembre, del Consell, d'aprovació de les bases reguladores i la convocatòria per a la concessió de subvencions directes a famílies monoparentals, destinades a compensar despeses relacionades amb la protecció de la salut en 2023, que queda redactat en els següents termes:  
  
«Article 2. Finançament  
1. Les subvencions es concediran amb càrrec als pressupostos de la Generalitat per al 2023, secció 10, servei 02.92, programa pressupostari 412.25, capítol IV, línia pressupostària S0439000, «Ajudes pobresa farmacèutica; família monoparental», amb un import total màxim de 18.312,18 € en l'exercici pressupostari 2023.  
2. D'acord amb el que preceptua l'article 168.1.C de la Llei 1/2015, de 6 de febrer, de la Generalitat, per les raons d'interés públic, social, econòmic o humanitari, acreditades en l'expedient del present decret, les subvencions objecte d'aquest tenen caràcter excepcional, per la qual cosa es concediran de manera directa a les persones beneficiàries».  
  
  
Article 2. Modificació de l'article 2 del Decret 221/2022, de 16 de desembre, del Consell, d'aprovació de les bases reguladores i la convocatòria per a la concessió de subvencions directes a diferents col·lectius de persones, destinades a compensar despeses relacionades amb la protecció de la salut en 2023  
Es modifica l'article 2 del Decret 221/2022, de 16 de desembre, del Consell, d'aprovació de les bases reguladores i la convocatòria per a la concessió de subvencions directes a diferents col·lectius de persones, destinades a compensar despeses relacionades amb la protecció de la salut en 2023, que queda redactat en els següents termes:  
  
«Article 2. Finançament  
1. Les subvencions indicades a continuació es concediran amb càrrec als pressupostos de la Generalitat per al 2023, secció 10, servei 02.92, programa pressupostari 412.25, capítol IV, i la procedència i la quantia dels fons són propis de la Generalitat.  
- Per al col·lectiu de persones pensionistes: línia de subvenció S7484000, «Ajudes a col·lectius especialment vulnerables; pensionistes», amb un import total màxim de 95.820.620 euros en l'exercici pressupostari 2023.  
- Per al col·lectiu de persones amb diversitat funcional: línia pressupostària S7496000, «Ajudes al col·lectiu especialment vulnerable amb discapacitat», amb un import total màxim de 5.838.700 euros en l'exercici pressupostari 2023.  
- Per a persones menors d'edat: línia pressupostària S0424000, «Ajudes a col·lectius especialment vulnerables, menors d'edat», amb un import total màxim de 6.373.021,56 euros en l'exercici pressupostari 2023.  
- Per a persones en situació de desocupació: línia pressupostària S0438000, «Ajudes pobresa farmacèutica: aturats», amb un import total màxim de 54.383.028,71 euros en l'exercici pressupostari 2023.  
  
2. D'acord amb el que preceptua l'article 168.1.C de la Llei 1/2015, de 6 de febrer, de la Generalitat, per les raons d'interés públic, social, econòmic o humanitari, acreditades en l'expedient del present decret, les subvencions objecte d'aquest tenen caràcter excepcional, per la qual cosa es concediran de manera directa a les persones beneficiàries».  
  
  
  
DISPOSICIÓ FINAL  
  
Única. Producció d'efectes  
Aquest decret produirà efectes des de l'endemà de ser publicat, i serà aplicable no sols als procediments que s'inicien des que es publique, sinó també als ja iniciats des de l'1 de gener de 2023 fins al 31 de desembre de 2023.  
  
València, 14 de desembre de 2023  
  
El president de la Generalitat,  
CARLOS MAZÓN GUIXOT  
  
El conseller de Sanitat,  
MARCIANO GÓMEZ GÓMEZ